open-index/open-wikipedia-markdown huggingface dataset:
Hettemåke

**Hettemåke** (*Chroicocephalus ridibundus*) er en av de vanligste måkene. Arten er utbredt i den palearktiske sone, men i Norge er den i tilbakegang og ble mellom 2015 og 2021 oppført som *[[sårbar]]* i Norsk rødliste for arter. I 2021 ble imidlertid den norske rødlistingen skalert opp til *[[kritisk truet]]*, med referanser til reell tilbakegang i populasjonsstørrelsen.

Hettemåke ble valgt til **Årets Fugl i 2011** av Norsk Ornitologisk Forening (NOF).

## Beskrivelse
Voksne hettemåker har grå overside, mens resten av kroppen er hvit. Føttene er røde og fuglene har svømmehud mellom tærne. Nebbet er også rødt. Sammen med den hvite stripa i fremkant av vingene, et karaktertrekk for hettemåker. Arten har store, spisse vinger og flyter lett. Hanner og hunner er like. Ungfuglene har brunspettet fjærdrakt. Sommerdrakten gir fuglene de karakteristisk svart hodehette som er opphavet til navnet.

Hettemåken er cirka 36&ndash;44&nbsp;cm lang og veier typisk omkring 300&nbsp;gram. Vingespennet er cirka 94&ndash;105&nbsp;cm.

Det er beskrevet to underarter; vanlig hettemåke (*C. r. ridibundus*) og sibirsk hettemåke (*C. r. sibiricus*).

## Atferd
Hettemåke er en trekkfugl som hekker i kolonier. I år med lite mat gir de ofte opp hekkingen og forlater gjerne koloniene. Ifølge NOF har toppender, horndykkere og forskjellige vaderarter stor nytte av hettemåkekoloniene. De aller fleste hettemåkene trekker sørover om vinteren, de fleste til De britiske øyer, Danmark og Mellom-Europa. Noen overvintrer i Norge.

## Utbredelse
Hettemåke er en palearktisk art som hekker over store deler av Eurasia. De siste tjue åra har man også funnet hekkende bestander på Grønland og på Newfoundland i Canada.

Hekkende hettemåker ble første gang registrert i 1867 i Norge, på Jæren. Arten trives både i kyststrøk og nær vann i innlandet, i Norge nord til Varangerfjorden. Hovedbestanden finnes i områdene rundt Oslofjorden her til lands. Den norske bestanden minker.

## Habitat
Hettemåkene er tilpasset et variabelt miljø og trives i områder med våtmarker, fortrinnsvis i ferskvannshabitater. Arten etablerer seg også i skjærgården, ofte i sammenheng med makrellterner og til dels fiskemåker.

## Annet
Norsk Ornitologisk Forening kåret hettemåke til *Årets fugl 2011*.

Larus ridibundus no.JPG|Hettemåke i hekkedraktMølen, Larvik
Hettemaake.JPG|Hettemåke i vinterdraktLarvik
Hettemaake.jpg|Hettemåke i vinterdraktLarvik havn
Larus ridibundus Hettemaake.JPG|Ungfugl i vinterdraktLarvik havn
Chroicocephalus ridibundus MHNT.ZOO.2010.11.128.1.jpg |Museum specimen 
Black-headed Gulls (Larus ridibundus) (W1CDR0001402 BD19).ogg|Lyden av hettemåke


## Referanser




## Eksterne lenker
* 
* Hettemåke,  video, bilder & lyd. Internet Bird Collection
Scottish Open (golf)

**[[Genesis Motors|Genesis]] Scottish Open** er en golfturnering på Europatouren i golf for menn. Turneringen ble arrangert for første gang i 1972. Fra 1996 til 2010 ble den vært spilt på Loch Lomond Golf Club nord for Glasgow, til turneringen ble flyttet til Castle Stuart Golf Links i 2011. Fra 2014 er turneringen spilt på ulike linksbaner i Skottland.

## Vinnere
* 2024: Robert MacIntyre, Skottland
* 2023: Rory McIlroy, Nord-Irland
* 2022: Xander Schauffele, USA
* 2021: Min Woo Lee, Australia
* 2020: Aaron Rai, England
* 2019: Bernd Wiesberger, Østerrike
* 2018: Brandon Stone, Sør-Afrika
* 2017: Rafa Cabrera Bello, Spania
* 2016: Alex Norén, Sverige
* 2015: Rickie Fowler, USA
* 2014: Justin Rose, England
* 2013: Phil Mickelson, USA
* 2012: Jeev Milkha Singh, India
* 2011: Luke Donald, England (*)
* 2010: Edoardo Molinari, Italia
* 2009: Martin Kaymer, Tyskland
* 2008: Graeme McDowell, Nord-Irland
* 2007: Grégory Havret, Frankrike
* 2006: Johan Edfors, Sverige
* 2005: Tim Clark, Sør-Afrika
* 2004: Thomas Levet, Frankrike
* 2003: Ernie Els, Sør-Afrika
* 2002: Eduardo Romero, Argentina
* 2001: Retief Goosen, Sør-Afrika
* 2000: Ernie Els, Sør-Afrika
* 1999: Colin Montgomerie, Skottland
* 1998: Lee Westwood, England
* 1997: Tom Lehman, USA
* 1996: Thomas Bjørn, Danmark
* 1996: Ian Woosnam, Wales (2 utgaver i 1996)
* 1995: Wayne Riley, Australia
* 1994: Carl Mason, England
* 1993: Jesper Parnevik, Sverige
* 1992: Peter O'Malley, Australia
* 1991: Craig Parry, Australia
* 1990: Ian Woosnam, Wales
* 1989: Michael Allen, USA
* 1988: Barry Lane, England
* 1987: Ian Woosnam, Wales
* 1986: David Feherty, Nord-Irland
* 1973: Graham Marsh, Australia
* 1972: Neil Coles, England

(*)=turneringen avkortet til 54 hull på grunn av dårlig vær

## Eksterne lenker
* 
* Profil på Europeantour.com
Regnaud de la Porte

**Regnaud de la Porte** eller **Lamotte** (født ca. 1260/1265 i Allassac, død juli eller august 1325)  var en av Den katolske kirkes kardinaler. Han var erkebiskop i Bourges i Frankrike.

Han ble kreert til kardinal 20. desember 1320 av pave Johannes XXII.

## Eksterne lenker
* Biografi på The Cardinals of the Holy Roman Church
Pierre Desprès

**Pierre Desprès** (født 1280/1288 i Montpezat-de-Quercy i Frankrike, død 16. mai 1361 i Avignon) var en av Den katolske kirkes kardinaler. Han var erkebiskop i Aix i Frankrike.

Han ble kreert til kardinal 20. desember 1320 av pave Johannes XXII.

Kardinal Desprès var et av de mange ofre for etterdønning av svartedauden som krevde særlig mange liv i Avignon: Mellom 28. mars og 25. juli 1931 døde om lag 6000 personer i Avignon, blant de rundt hundre biskoper og åtte eller ni kardinaler .

## Referanser


## Litteratur
*
*  Nouvelle edition by G. Mollat II (Paris 1927).
*
* [1313-1333]
*[1333-1356]
*
*
*
*
* (second edition 1913).
*
*
*
*
*

## Eksterne lenker
* The Cardinals of the Holy Roman Church
Thomas Levet

**Thomas Levet** (født 5. september 1968) er en fransk profesjonell golfspiller. Han ble profesjonell i 1988, og spiller på  Europatouren.

## Seire (Europatouren)
* 2011: Alstom Open de France
* 2009: Open de España
* 2008: Valle Romano Open de Andalucia
* 2004: Barclays Scottish Open
* 2001: Victor Chandler British Masters
* 1998: Cannes Open

## Referanser


## Eksterne lenker
*
Pierre Bertrand den eldre

**Pierre Bertrand** (den eldre) (født i mars 1280, død 23. juni 1349) var en av Den katolske kirkes kardinaler. Han var biskop av Autun i Frankrike.

Han ble kreert til kardinal 20. desember 1331 av pave Johannes XXII, med *[[San Clemente]]* som tittelkirke.

## Eksterne lenker
* The Cardinals of the Holy Roman Church
Pierre Bertrand den yngre

**Pierre Bertrand** (den yngre) (født ca. 25. mars 1299, død 13. juli 1361) var en av Den katolske kirkes kardinaler. Han var biskop av Arras i Frankrike.

Han ble kreert til kardinal 19. mai 1344 av pave Klemens VI, med *[[Santa Susanna]]* som tittelkirke.

## Eksterne lenker
* The Cardinals of the Holy Roman Church
Viasat

**Viasat** var en svensk og nordisk TV-distributør eid av den internasjonale kringkastingsgruppen Modern Times Group (MTG) og senere NENT Group/Viaplay Group. Viasat ble stiftet 21. april 1989, og distributørens kanaler kringkastet fra London.

Viasat Broadcasting, Viasat Consumer, Viasat World og Viaplay var det største forretningsområdet innen MTG og senere NENT/Viaplay Group. 

Viasats tidligere tilbud innen satellitt-TV omfatter flere enn 50 egenproduserte- og tredjepartskanaler innen underholdning. Viasats egne kanaler distribuerte i tillegg via kabel-TV og TV over internett (IPTV) hos flere samarbeidspartnere. I tillegg tilbyr Viaplay hele Viasats rettighetsportefølje på internett og app via streaming. 

Viasats tidligere egne betal-TV-kanaler sendte alle i HD, og inkluderer sportskanalene V sport+, V sport1, V sport2, V sport3, V sport ultra HD samt V sport golf og Viasats ekstrakanaler, filmkanalene V film Premiere, V film Hits, V film Action, V film Family, og V Series, samt kanalen Viasat Nature og dokumentarkanalene Viasat Explore og Viasat History.

Alle Viasats kanaler sendte fra Astra/SES/Sirius 2/3-satellittene (5.0-4.8°Ø).

Viasats hovedkonkurrenter i Norge var Altibox, RiksTV, Telia og Telenor. Selskapet fusjonerte 13. april 2021 med Canal Digital, navnet på det nye selskapet er Allente med eiere 50/50 Viaplay Group og Telenor Group.
Modern Times Group

**Modern Times Group** (**MTG**) er et internasjonalt mediekonsern som driver med spillutvikling. Inntil 2018 drev MTG med virksomhet innen fri-TV, betal-TV, radio og innholdsproduksjon på fire kontinenter. 

Modern Times Group er børsnotert på Nasdaq OMX Stockholm. I 2018 ble Nordic Entertainment Group skilt ut fra MTG. MTGs Viasat Broadcasting drev fri-TV- og betal-TV-kanaler som var tilgjengelige på Viasats egne satellitt-TV-plattformer og tredjepartsnettverk, og selskapet distribuerte også TV-innhold via internett. MTG var  hovedaksjonær i CTC Media, en uavhengig TV-kringkaster i Russland.

## MTG Norge
MTG Norge hadde ca. 250 ansatte. Fra 2012 var Kalle Lisberg administrerende direktør i selskapet. I Norge nådde MTGs radio- og TV-tilbud ut til mer enn to millioner lyttere og seere hver dag. Virksomheten er lokalisert i Akersgata 73 i Oslo sentrum og på Lillehammer, hvor P4 har sitt hovedkvarter. I 2018 skiftet Modern Times Group MTG AS navn til Nordic Entertainment Group Norway AS.

## Fjernsynsvirksomhet
MTG eide inntil 2018 satellitt-TV-selskapet Viasat, med merkevarene Viasat Film, Viasat Fotball og Viasat History. Viasat tilbyr egne kanaler og tredjepartskanaler gjennom kanalpakker på Viasats egen satellitt-TV-plattform, samt via partnersamarbeid med Altibox, NextGenTel, Telia og Canal Digital (sattelitt) og RiksTV. Viasat eier og driver også strømmetjenesten Viaplay, som tilbyr filmer, direktesendt sport, dokumentarer og TV-underholdning over internett.

Fjernsynskanalene TV3, TV6 og Viasat 4 leverer underholdningsprogrammer til norske seere. Med disse kanalene var MTG et av Norges største mediehus for fri-TV.

## Programdirektører
*Kalle Lisberg
*Lasse Hallberg
*Hans-Petter Hognestad
*Jan Arild Slinning
*Trygve Rønningen
*Åse Bendiksen
*Andreas Bakka Hjertø

## Nettbaserte tjenester
Viafree.no var en reklamefinansiert streamingtjeneste 

Viaplay.no gir tilgang til TV, film og sport fra MTG sine kanaler igjennom et abonnement. 

Viagame.no leverte nedlastbare spill, mens Viamo er en app under utvikling som gir brukeren interaktive tilleggstjenester til utvalgte radio- og TV-kanaler, som konkurranser, avstemninger og musikkinformasjon.

## Radiovirksomhet
P4 Radio Hele Norge er Norges største kommersielle radiokanal med en daglig dekning på over én million lyttere. I løpet av en uke lytter mer enn halvparten av Norges befolkning på P4. 

MTG Norge drev også lokalradio (P5) med studioer og kontorer i Oslo, Bergen, Trondheim og Stavanger.

## Referanser


## Eksterne lenker
*
Åbjøra

**Åbjøra** kan referere til:

*Åbjøra (Nordland) – elv i Bindal kommune i Nordland fylke.
*Åbjøra (Oppland) – elv i Nord-Aurdal kommune i Oppland fylke.
**Åbjøra kraftverk – kraftverk i Nord-Aurdal kommune i Oppland fylke.
Pedro Gómez de Barroso

**Pedro Gómez de Barroso** (født ca. 1270, død 14. juli 1348) var en av Den katolske kirkes kardinaler. Han var erkebiskop av Cartagena i Spania.

Han ble kreert til kardinal 18. desember 1327 av pave Johannes XXII.

## Referanser


## Eksterne lenker
* Biografi på The Cardinals of the Holy Roman Church
Matteo Orsini

**Matteo Orsini** (død 18. august 1340) var en av den katolske kirkes kardinaler, og tilhørte den viktige Orsinislekten. Han underviste i teologi i Paris, Firenze og Roma. I 1322 ble han provinsial for den romerske provinsen av dominikanerordenen. 1326 ble han biskop av Girgenti på Sicilia, og i juni 1327 ble han erkebiskop av Liponto i Italia.

Han ble kreert til kardinal 18. desember 1327 av pave Johannes XXII, med *[[Santi Giovanni e Paolo (Roma)|Santi Giovanni e Paolo]]* som tittelkirke.

Han ble kardinalbiskop av Sabina fra desember 1338.

## Eksterne lenker
* Biografi på The Cardinals of the Holy Roman Church
Mellomkrigstiden

**Mellomkrigstiden** er i den vestlige verden forstått som perioden mellom slutten av første verdenskrig i 1918 og begynnelsen av andre verdenskrig i 1939, mer spesifikt mellom den 11. november 1918 (våpenstillstanden i Compiègneskogen) og 1. september 1939 (det tyske Polen-felttoget). Perioden var markert av uro i mye av verden mens Europa strevde med å komme seg etter den første verdenskrigen. 

## Bakgrunn
I Nord-Amerika var den første delen av mellomkrigstiden preget av stor fremgang, men dette endret seg drastisk med den store depresjonen i 1929. Det er også relevant å se på finanskrisen når man ser på mellomkrigstida. Børskrakket i 1929 gjorde det veldig mye vanskeligere å bygge opp land etter første verdenskrig. I Tyskland brukte de arbeidsløsheten til å bygge opp landets infrastruktur og tungindustri.

Etter andre verdenskrig ble synet på mellomkrigstiden endret, fra å bli sett som en periode med fred, til en slags langvarig våpenhvile mellom de to verdenskrigene.

## Se også
*Versaillestraktaten
*Tysklands opprustning i 1930-årene

## Referanser


## Kilder

* Strachan, Hew (2001), *The First World War, Volume I, To Arms*, Oxford University Press, ISBN 0-19-820877-4

## Eksterne lenker
* 
* «1914–1940: første verdenskrig og mellomkrigstiden», fra Norgeshistorie.no
* «Mellomkrigstida», artikkel på Lokalhistoriewiki om mellomkrigstiden i Norge
Taxila

**Taxila** er en by og et arkeologisk sted i Punjab-provinsen i Pakistan, vest for Islamabad og Rawalpindi, på grensen mellom Punjab og nordvestre grenseprovinsen.

Det bor omtrent 85 000 mennesker i Taxila i dag. Byen er en av Pakistans mest besøkte turistattraksjoner, og tiltrekker seg opptil én million turister i året.  

Taxila står på listen til UNESCO over verdensarvens verneverdige steder. Det ble lenge fryktet at den arkeologiske byen skulle bli ødelagt, men innsats fra Pakistans myndigheter har ført til at det ikke lenger er frykt for at området skal bli ødelagt. 

## Historie
Taxila (da kalt *Taksh-shila*) var et antikt buddhistisk læresenter, forbundet med silkeveien over Khunjerab-passet, som tiltrakk seg studenter fra hele verden. Den ble også kalt *Takshashila* på sanskrit i antikkens India.

Dareios I underla Taxila til persiske akamenide-dynastiet rike ca. 518 f.Kr., før Aleksander den store erobret byen i 326 f.Kr. og satte en makedonsk garnison der, men det greske styret endte i 317 f.Kr. Den blomstret i løpet av det første til det femte århundret (se Gandhara). Lokalisert i krysset mellom tre betydelige handelsruter, var det et viktig økonomisk og strategisk sted.  

Ifølge tradisjonen besøkte Apostelen Tomas Taxila.

## Galleri

Fil:Dharmarajika stupa,Taxila.jpg|Dharmarajika stupa. 
Fil:University of Engineering and Technology, Taxila.jpg|University of Engineering and Technology, Taxila. 


## Referanser


## Litteratur
* Lendering, Jona: «Taxila» , *Livius.org*

## Eksterne lenker
* Noen bilder
* «Taxila 600 years older than earlier believed», *Dawn.com*, 24. mars 2002
* «Taxila» , *Punjab-info*
Hans Luther

**Hans Luther** (født 10. mars 1879, død 11. mai 1962) var en tysk politiker (uavhengig, fra 1927 DVP). Han var Tysklands 18. kansler.

Luther var utdannet jurist og arbeidet som advokat, før han begynte å engasjere seg politisk i 1907, da han ble borgermester i Magdeburg. I 1913 ble han sekretær for den tyske *Städtetag*, og ble overborgermester i Essen i 1918. I desember 1922 utnevnte kansler Wilhelm Cuno ham til fødevare- og landbruksminister. Denne posisjonen beholdt han til 1924, da Wilhelm Marx ble kansler. I 1925 ble Luther selv utnevnt til Tysklands kansler, men måtte gå av allerede året etter. Han var også fungerende president etter Friedrich Eberts død.

I 1930 ble han utnevnt til president for den tyske Riksbanken, og kort etter tysk ambassadør til USA, en stilling han innehadde mellom 1933 og 1937, da han gikk av med pensjon. Etter annen verdenskrig ble han brukt som rådgiver av den nye regjeringen.

## Se også
* Luther I
* Luther II

## Referanser


## Eksterne lenker
*
Wilhelm Marx

**Wilhelm Marx** (født 15. januar 1863 i Köln i Tyskland, død 5. august 1946 i Bonn) var en tysk politiker som representerte Det katolske sentrumspartiet. Han var Tysklands kansler fra 1923 til 1925 og igjen fra 1926 til 1928.

Marx var utdannet jurist, og arbeidet som advokat før han ble politiker. Han ble ved presidentvalget i Tyskland 1925 lansert som presidentkandidat for Det katolske sentrumspartiet. I annen runde avstod SPD fra å stille egen kandidat, og stilte seg bak Marx' kandidatur. Høyrefløyen lanserte da Paul von Hindenburg som motkandidat, og von Hindenburg vant valgene med knapp margin.

I 1932 gikk Marx ut av Riksdagen og trakk seg tilbake fra det politiske liv. Han levde fra da av et stille liv i Bonn. 

## Se også
* Marx I
* Marx II
* Marx III
* Marx IV

## Referanser
Kragerøvassdraget

**Kragerøvassdraget** (også kalt **Tokevassdraget** eller **Drangedalsvassdraget**) består i hovedsak av innsjøen Toke og dens tilløp, beliggende i Drangedal kommune i Telemark. Vassdraget drenerer et tilsigsfelt på ca. .

## Hovedtilløp

* Gautefallelva, som får sin tilførsel fra vannene på Gautefallheia, renner østover. Et stykke nede får denne en vesentlig tilførsel sørfra, fra Søvasselva som drenerer vannene i Søvassmarka. Det største vannet her er Hellersvatnet, på grensa til Nissedal. Elva har sitt utløp i Bjorvann ved Bostrak.
* Suvdøla (regulert) har sitt utspring i Nissedal. Største vann her er Holmvatn. Ved utløpet kommer den sammen med Daleelva/Loneelva og blir til Bøelva som etter ca. to kilometer munner ut helt nord i Bjorvatnet, ved Bø i Tørdal.

Bjorvatnet dreneres videre via Tørneselva og Storelva ned til Hoseidvatnet, og deretter ut i øvre Toke ved Kjeosen i Prestestranda.

* Nordøst i Drangedal samles nedbøren fra Singusdalen og Nakksjøen i Nosvatnet og Tveitvatnet, før dette også renner ut i øvre Toke ved Prestestranda.

Fra øvre Toke renner vannet via «Straumen» til nedre Toke.

* I nedre Toke er det kun tilløpet fra Neslandsvatn fra vest som har noen større betydning.

## Utløpet
Ved Merkebekk lengst i sør har Toke sitt utløp. Utløpet skifter navn flere ganger, men ofte brukes Kammerfosselva om strekningen fra Tveitereidvannet og ned til havet.
* **[[Lundereidelva]]** fra Merkebekk via Dalsfoss ned til Farsjø (38&nbsp;moh.).
* **Fossane** og **Tisjø** fra Farsjø ned til Tveitereidvannet (27&nbsp;moh.).
* **[[Vadfosselva]]** fra Tveitereid ned til Vafoss.
* **Kammerfosselva** fra Vafoss, gjennom Kammerfoss, ned til Kilsfjorden i Kragerø.

## Kraftverk
I vassdraget er det etablert syv vannkraftverk med en samlet midlere årsproduksjon på 123 GWh; to ved elva Suvdøla i Drangedal, og fem langs Tokes utløp til havet gjennom Kragerø kommune. Stasjonene er som følger, i geografisk rekkefølge fra nord til sør;
* Suvdøla kraftverk (1960) 30 GWh.
* Suvdal kraftverk (2004) 10 GWh.
* Dalsfoss kraftverk (1907) 32 GWh.
* Tveitereidfoss kraftverk (1955) 14 GWh.
* Langfoss kraftverk (1955) 12 GWh.
* Vafoss kraftverk (1954) 15 GWh.
* Kammerfoss kraftverk (1958) 10 GWh.

## Referanser




## Eksterne lenker
* Om Kragerøvassdraget, fra turer.no
Bartolomeo Pacca

**Bartolomeo Pacca** er navn på to kardinaler i Den katolske kirke:

*Bartolomeo Pacca den eldre (1756–1844)
*Bartolomeo Pacca den yngre (1817–1880)
Alessandro Mattei

**Alessandro Mattei** (født 20. februar 1744 i Roma, død 20. april 1820 samme sted) var kardinal i Den katolske kirke.

## Liv og virke
### Prest, biskop
Han tilhørte den betydelige romerske adelsslekten Mattei. Han ble presteviet i 1768, og utnevnt til erkebiskop av Ferrara i 1777.

### Kardinal
I 1779 ble han utnevnt til kardinal *[[in pectore]]*, og 1782 ble utnevnelsen offentliggjort og han ble kardinalprest av Santa Balbina. I 1786 ble han kardinalprest av Santa Maria in Ara Coeli, og i 1800 ble han forfremmet til kardinalbiskop av Palestrina, 1809 av Porto e Santa Rufina, og 1814 ble han valgt til kardinalkollegiets dekanus og fikk i henhold til tradisjonen bispesetet Ostia.

Han var da Kirken kom under press ved den franske revolusjon på reise i Italia som legat sammen med kardinal Francesco Maria Pignatelli. Etter den franske okkupasjon i 1796 klarte de to kardinaler å gjenopprette det pavelige overherredømme i de områder som var del av Kirkestaten. Men året etter måtte han på pavelig oppdrag undertegne Tolentino-traktaten som påla kirken betydelige innrømmelser. I juni 1809 måtte han forlate Roma, og dro først i landflyktighet til Bologna, og deretter til Paris.

Han deltok ved konklavet 1799-1800 som valgte pave Pius VII &ndash; da ble han selv lansert som kandidat av den pro-østerrikske fraksjon, men mottok ikke nok stemmer.

Ettersom han i 1810 nektet å gi Napoleons ekteskap med erkehertuginne Marie-Louise av Østerrike, forbød keiseren ham å bære den røde embedsdrakt som tilkommer kardinaler, og dermed ble kardinal Mattei en av fe såkalte «svarte kardinaler».

I september 1814 ble han valgt til kardinaldekan – pave Pius VII overdro til kam det suburbikariske bispedømme Ostia; fire måneder forut for dette hadd ehan vendst tilbake til Roma sammen med paven. I 1817 ble kardinal Mattei dessuten erkeprest av Vatikanbasilikaen.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Bernardino Giraud (1721-1782) *1767
* Kardinal *Alessandro Mattei* (1744-1820) *1777

## Referanser


## Eksterne lenker
* Biografi på The Cardinals of the Holy Roman Church
Giovanni Francesco Albani

**Giovanni Francesco Albani** er navnet på flere personer:

*Pave Klemens XI, født Giovanni Francesco Albani (1649–1721)
*Giovanni Francesco Albani (1720–1803)
Wilhelm Cuno

**Wilhelm Cuno** (født 2. juli 1876 i Suhl (Thüringen), død 3. januar 1933) var en tysk politiker og industrimann. Han var Tysklands 15. kansler fra 1922 til 1923. 

Juristen Wilhelm Cuno var generaldirektør for Hamburg-Amerika-linjen da han ble utnevnt som kansler. Han ble dermed den første partiløse kansler i Weimarrepublikken. 

Wilhelm Cuno representerte den hanseatiske kjøpmanns- og forretningsstand. Han hadde en konservativ grunnholdning, men bortsett fra en tydelig antikommunisme, viste han ikke noen særlig interesse for ideologiske eller partipolitiske spørsmål. Cuno deltok sjelden i diskusjonene i Riksdagen. Rikspresident Friedrich Ebert hadde imidlertid personlig sterk tillit til ham. Cuno hadde også vært på tale som minister i Joseph Wirths regjeringer. 

Cunos regjering førte passiv motstand mot den franske okkupasjonen av Ruhr. Da regjeringen etterhvert måtte erkjenne at denne linjen ville føre til økonomisk ruin, gikk den av i august 1923.

Wilhelm Cuno tok i 1930 initiativet til en samarbeidsavtale mellom de to tyske rederiene Hapag og Norddeutscher Lloyd.

## Se også
* Wilhelm Cunos regjering

## Referanser
Georg Michaelis

**Georg Michaelis** (født 8. september 1857 i Haynau, daværende Schlesien, død 21. juli 1936 i Bad Saarow, Brandenburg) var en tysk politiker og jurist. Han var den første ikke-adelige person som ble tysk kansler.

## Liv og virke
### Bakgrunn
Georg Michaelis ble født inn i en juristfamilie og hadde seks søsken. Han vokste opp i Frankfurt an der Oder, og hans far døde i 1866 i en koleraepidemi. Michaelis studerte jus i Breslau, Leipzig og Würzburg, og tok den juridiske doktorgrad.

### Jurist
Mellom 1885 og 1889 bodde han i den japanske hovedstaden Tokyo, hvor han var jusprofessor ved det juridiske fakultet ved Dokkyo-universitetet, som på det tidspunktet ble kalt «foreningen for tyske vitenskaper» (Doitsu-gaku Kyokai). Senere arbeidet han i den prøyssiske statsadministrasjonen, og ble i 1909 prøyssisk statssekretær. Fra 1915 var han leder for *Reichsgetreidestelle*, (rikskornkontoret) som under første verdenskrig var ansvarlig for administrasjonen av prøyssisk korn.

### Kansler
Etter at Theobald von Bethmann Hollweg måtte gå av som tysk kansler, ble Michaelis i 1917 utnevnt i stillingen, og i tillegg som Preussens ministerpresident. Han beholdt disse posisjonene frem til 31. oktober samme år, da han gikk av. 

### Senere karriere
Fra 1. april 1918 til 31. mars 1919 var han overpresident for den prøyssiske provinsen Pommern. Etter første verdenskrig samarbeidet han med de lokale arbeider- og soldatrådene, men ble likevel etter kort tid avsatt av den nye sosialdemokratiske regjeringen i Preussen.

Senere arbeidet Michaelis som økonomisk lobbyist, for studentorganisasjoner og i den lutherske kirkesynoden i Preussen. Han ble medlem av Deutschnationale Volkspartei (DNVP). I 1921 utgav han sine memoarer, *Für Staat und Volk. Eine Lebensgeschichte*.

## Bibliografi
* Becker, Bert: *Georg Michaelis: ein preußischer Jurist im Japan der Meiji-Zeit; Briefe, Tagebuchnotizen, Dokumente 1885-1889*. München: Iudicium 2001.
* Regulski, Christoph: *Die Reichskanzlerschaft von Georg Michaelis 1917: Deutschlands Entwicklung zur parlamentarisch-demokratischen Monarchie im Ersten Weltkrieg*. Marburg: Tectum-Verlag 2003.

## Se også
* Georg Michaelis' regjering

## Referanser

## Litteratur
* Biografi i Nordisk familjebok (Runeberg-prosjektet)
Hermann Müller

**** (født 18. mai 1876, død 20. mars 1931) var en tysk journalist og politiker (SPD). Han var fra 1919 til 1928 i SPDs ledelse. Müller var landets utenriksminister fra 1919 til 1920, og fra 1920 til 1928 leder av SPDs riksdagsgruppe. Han var tysk kansler i 1920 og fra 1928 til 1930.

## Liv og virke

### Bakgrunn
Hermann Müller ble født som sønn av en sektfabrikant i Mannheim. Han gikk på skole i Mannheim og Dresden, og deretter i lære i handelsfag i Frankfurt am Main og Breslau.

### Tidlige år
Han meldte seg inn i SPD i 1893 og var i perioden 1899 til 1906, redaktør av en sosialdemokratisk avis i Görlitz.

Etter forslag av August Bebel ble han i 1906 innvalgt i SPDs ledelse. Med gode språkkunnskaper kunne han pleie partiets internasjonale forbindelser. Umiddelbart før den første verdenskrigs utbrudd i 1914, reiste han til Paris for sammen med de franske sosialistene å skape en felles holdning mot den truende krig, men uten å lykkes.

Ved et suppleringsvalg i 1916, lykkes det Müller å komme inn i Riksdagen. Han ble også i 1919 innvalgt til Weimarrepublikkens første nasjonalforsamling.

### Tysklands kansler
Etter at Kappkuppet hadde mislyktes, ble Müller i 1920 leder av sin første regjering. Regjeringen var bygget på den såkalte Weimarkoalisjonen, som besto av SPD, det katolske Zentrum og det liberale DDP*.* Koalisjonen forsvarte Weimarforfatningen. Regjeringen led imidlertid nederlag ved riksdagsvalget i 1920.

Ved riksdagsvalget i 1928 opplevde SPD en stor fremgang, og Müller kunne danne sin andre regjering. Den 13. mars 1930 oppnår regjeringen å få Riksdagens tilslutning til Youngplanen. Noen få dager senere, den 27. mars 1930 må Müller likevel gå av. Hans egen parlamentsgruppe vil ikke støtte hans kompromissforslag for sykeforsikringen. 

Hermann Müller døde i 1930 en alder av 54 år, etter en gjennomført galleblæreoperasjon.

## Se også
* Hermann Müllers første regjering
* Hermann Müllers andre regjering

## Referanser
Gustav Bauer

**** (født 6. januar 1870 i Darkehmen nær Königsberg Øst-Preussen), død 16. september 1944 i Berlin) var en tysk politiker (SPD). Han var tysk kansler fra 1919 til 1920.
## Liv og virke
Bauer startet sin politiske karrière som fagforeningsmann, og ble i 1912 innvalgt i Riksdagen for det sosialdemokratiske partiet SPD. I oktober 1918 ble han medlem av prins Maximilian av Badens riksregjering, og ble sittende også under Philipp Scheidemann. 

Da Schneidemann gikk av i protest mot Versaillestraktaten i juni 1919, ble Bauer regjeringssjef. Først fikk han tittelen ministerpresident, senere kansler. Den regjeringen han ledet, støttet seg på den såkalte Weimarkoalisjonen. Bauers regjering gikk av i mars 1920, kort etter det mislykkede *[[Kappkuppet]]*.

Senere var Bauer samferdselsminister i regjeringen Müller I. Han var i den samme regjering minister for statens eiendom (Reichschatzminister), og senere også i regjeringene til Joseph Wirth (Wirth I og Wirth II). Han var i Wirth I og Wirth II også visekansler.

Etter at nazistene tok over makten ble han i mai 1933 arrestert og holdt i varetekt i flere uker i forbindelse med anklager om skatteforbrytelser. Formodentlig var dette en intrige, for ingen beviser ble fremlagt. Etter dette var han ikke fremme i offentligheten på noe vis.

## Se også
* Gustav Bauers regjering
## Referanser
Stanksopp

* *[[Clathrus]]*
* *[[Mutinus]]*
* *[[Phallus]]*

**Stanksopp (Phallaceae)** er en sopp-familie som produserer en illeluktende, stangformete fruktlegemer. De tilhører ordenen *Phallales*. Deres formeringsmetode er annerledes enn de fleste sopper, som bruker luften for å spre sporene. De produserer isteden sporer på toppen som har en lukt som kan minne om åtsel eller avfall. Dette tiltrekker fluer som dermed tar sporene med seg. 

Soppene begynner å gro som noen små runde knoller eller «egg». Disse har ingen lukt, og kan i noen tilfeller spises. Noen varianter er i perioder brukt som afrodisiaka, mens andre er tillagt medisinske egenskaper. De har i noen tilfelle vært forvekslet med fugleegg. Ut av disse vokser senere den høye soppen, som kan ha en viss likhet med en penis. Den har ofte en kvalmende lukt.

På folkemunne i Danmark kalles knollene for *hekseegg*, mens den mest typiske varianten kalles *præstepik* 

I Norge vokser fem arter: 
* vanlig stanksopp, *Phallus impudicus* med varieteten blondestanksopp
* sandstanksopp, *Phallus hadriani* (rødlistet - kritisk truet)
* dvergstanksopp *Mutinus caninus* (rødlistet - nær truet)
* hagestanksopp *Mutinus ravenelii* (innført fra Nord-Amerika, svartelistet, høy risiko)
* fingerstanksopp *Lysurus cruciatus* (fremmed art, bare funnet innendørs/i drivhus).

## Eksterne lenker
*
The International

**The International** var en golfturnering på PGA-touren som ble arrangert hvert år på Castle Pines Golf Club i nærheten av Denver i Colorado. Den var en av to turneringer på touren som ikke spilles som tradisjonelt slagspill eller matchspill (den andre er WGC-Accenture Match Play Championship. Isteden benyttet man et modifisert Stableford-system.  I 2007 besluttet PGA å legge ned turneringen.

## Poengberegning
Det modifiserte Stableford-systemet ga spillerne poeng på hvert hull basert på spillerens score i forhold til par. Det er utviklet for å belønne spillerne for å ta sjanser for birdie (eller bedre), fordi belønningen for lav score på et hull er større enn straffen for en dårlig score. Spillernes score for hvert hull på runden legges sammen. Poengberegningen er som følger:

*Albatross: +8
*Eagle: +5
*Birdie: +2
*Par: 0
*Bogey: -1
*Dobbelbogey eller dårligere: -3

## Vinnere

## Eksterne lenker
* 
* Profil på PGATOUR.com
Davis Love III

**Davis Love III** (født 1964) er en amerikansk profesjonell golfspiller på PGA-touren. Han ble profesjonell i 1985 og etablerte seg tidlig på PGA-touren ved å vinne sin første turnering i 1987.

Etter å ha deltatt i Ryder Cup som spiller seks ganger mellom 1993 og 2004, ble han i januar 2011 utpekt til å være kaptein for laget til USA i Ryder Cup 2012 på Medinah Country Club.

## Seire på PGA-touren
* 1987: MCI Heritage Golf Classic
* 1990: The INTERNATIONAL
* 1991: MCI Heritage Golf Classic
* 1992: The Players Championship; MCI Heritage Golf Classic; KMart Greater Greensboro Open
* 1993: Infiniti Tournament of Champions; Las Vegas Invitational
* 1995: Freeport-McMoRan Classic
* 1996: Buick Invitational
* 1997: **[[PGA Championship]]**; Buick Challenge
* 1998: MCI Classic
* 2001: AT&T Pebble Beach National Pro-Am
* 2003: AT&T Pebble Beach National Pro-Am; The Players Championship; MCI Heritage; The INTERNATIONAL
* 2006: Chrysler Classic of Greensboro
* 2008: Children's Miracle Network Classic presented by Wal-Mart

### Ryder Cup
* 1993, 1995, 1997, 1999, 2002, 2004

### Presidents Cup
1994, 1996, 1998, 2000, 2003, 2005

## Se også
* Liste over golfspillere med flest seire på PGA-touren

## Eksterne lenker
* 
*
Ekte trøfler

* *[[Tuber aestivum]]*
* *[[Tuber borchii]]*
* *[[Tuber brumale]]*
* *[[Tuber himalayensis]]*
* *[[Tuber macrosporum]]*
* *[[Tuber magnatum]]*
* *[[Tuber melanosporum]]*
* *[[Tuber mesentericum]]*
* *[[Tuber rufum]]*
* *[[Tuber sinensis]]*
* *[[Tuber uncinatum]]*

**Ekte trøfler** er en gruppe underjordiske, knollformede sopper som vokser på røttene til visse tresorter. Noen av artene er matnyttige og blir ansett som en delikatesse, og kan være svært kostbare. 

## Ekte trøfler i Syd-Europa
Nesten all trøffel som omsettes, kommer fra Italia og Frankrike. I Mellom- og Sør-Europa kan prisen på en god trøffel komme opp i 30&nbsp;000 kroner per kilo. De to mest eksklusive artene er svart Périgord-trøffel (*Tuber melanosporum*) og italiensk hvit trøffel (*Tuber magnatum*). Førstnevnte sort vokser bare på røtter av eiketrær. Sistnevnte vokser på røttene til flere tresorter. 

For å finne trøfler brukte man før trøffelgriser, nå bruker man såkalte trøffelhunder som er trent opp til formålet. En god trøffelhund kan oppdage trøfler en halv meter under jordoverflaten. 

I dag dyrkes det også trøfler flere steder i forskjellige kulturer.

### Bruk av trøffel
En liten del trøffel kan ta nøytrale smaker over i en ny dimensjon, det brukes derfor som smakstilsetning. 

Trøffel blir brukt i sauser, dressinger, trøffelolje, raspet over pastaretter eller i andre matretter. Men den kan også fås i is og som smakstilsetting på potetgull.

### Store trøfler
I 1999 ble en hvit trøffel på 1,31 kg funnet på Istria i Kroatia, det var den gang den største i verden. En ny rekord kom i 2007 da en 1,5 kg tung hvit trøffel funnet i nærheten av Pisa i Italia; en kasinoeier fra Macao, Stanley Ho, betalte $330&nbsp;000 for den. Den 4. desember 2014 ble en hvit trøffel på 1,79 kg funnet i det sentrale Italia. Kjempetrøffelen ble solgt av Sabatino Tartufi ved auksjonshuset Sotheby's New York 6. desember til et telefonbud fra Taipei i Taiwan  for $61&nbsp;250.

## Trøfler i Norge
Det skal til sammen være ni arter av *Tuber*, trøffel, i de nordiske landene. I Norge finnes blant annet rødbrun trøffel (*Tuber rufum*), stanktrøffel (*Tuber foetidum*) og bittertrøffel (*Tuber maculatum*).

De norske trøflene har imidlertid ikke samme status som de kjente trøflene fra Italia og Frankrike. De er ikke på langt nær så smakfulle, de lukter eller smaker, som navnene også antyder, ikke så godt. De er også temmelig fjernt beslektet med de edle trøflene.

Nøttetrøffel, kjempetrøffel og foldtrøffel er også trøfler, men tilhører andre slekter.

Løpekuler (*Elaphomyces*) er ganske vanlige i Norge og kan forveksles med trøfler.


Fil:Truffe noire du Périgord.jpg|Svart trøffel *(Tuber melanosporum*)
Fil:Truffle.jpg|Hvit trøffel *(Tuber magnatum)*
Fil:Tuber brumale - Vue sur la tranche coupée.jpg|Gjennomskåret trøffel


## Referanser


## Eksterne lenker
*
Klassisk fysikk

**Klassisk fysikk** er den opprinnelige fysikken som ble utviklet av blant andre Newton, Lagrange og Hamilton. Den baserer seg utelukkende på deterministiske prinsipper i motsetning til kvantefysikken. Det er vanlig å inkludere *den spesielle relativitetsteori* i klassisk fysikk.

Den er ingen spesielle begrensninger i forhold til hvor de klassiske prinsipper kan anvendes, men i praksis starter en skalamessig ved atomet og molekylet som partikler betraktet og går oppover til makroskopisk og astronomisk størrelsesorden.

For beskrivelse av detaljer i atomer og interaksjonen mellom atomer i molekyler er klassisk fysikk ikke hensiktmessig. Også for beskrivelse av elektromagnetisk stråling har klassisk fysikk vist seg å ha enkelte begrensninger.

Klassisk fysikk er beskrevet gjennom følgende delområder:
*Klassisk mekanikk
*Newtons bevegelseslover
*Klassisk Lagrange- og Hamilton-formalisme
*Klassisk elektrodynamikk (Maxwells likninger)
*Klassisk termodynamikk
*Einsteins relativitetsteorier, den spesielle og den generelle
*Klassisk kaosteori og ikke-lineæar dynamikk

Et hovedparadigme i dagens fysikk er at de fundamentale naturlover er gitt av kvantefysikken, og at klassisk teori kan utledes fra kvantemekanisk teori anvendt på en makroskopisk skala.
Ludwig Erhard

**Ludwig Wilhelm Erhard** (født 4. februar 1897 i Fürth i Tyskland, død 5. mai 1977 i Bonn) var en tysk samfunnsøkonom og konservativ politiker (CDU). Han var forbundskansler i Forbundsrepublikken Tyskland (dengang begrenset til Vest-Tyskland) i årene 1963 til 1966. 

Etter den andre verdenskrigen steg Erhard raskt til høye politiske verv. Han huskes særlig fra sin tid som Tysklands næringsminister (1949 til 1963) i regjeringene til Konrad Adenauer. Han etterfulgte Adenauer og var landets andre forbundskansler. Erhard støttet teoriene om den sosiale markedsøkonomi for å nå målsettingen om velstand for alle. Hans politikk la grunnlaget for den raske tyske økonomiske fremgang (det økonomiske under) etter den andre verdenskrigen. 

I perioden 1949 til 1990 var Forbundsrepublikken Tysklands territorium begrenset til Vest-Tyskland.

## Liv og virke
### Bakgrunn
Ludwig Erhard ble født i Fürth, som sønn av tekstilvarehandleren Wilhelm Philipp Erhard og hans hustru Augusta, født Hassold.

Han tjenestegjorde under første verdenskrig fra 1916 i artilleriet, kjempet i Romania, og ble alvorlig skadet nær Ieper i 1918. 

Etter krigen studerte han økonomi, først i Nürnberg og senere i Frankfurt am Main. Han tok doktorgraden (dr. oecon.) i 1925. I Frankfurt giftet han seg med Luise Schuster, og de flyttet til Fürth, hvor han ledet farens selskap. Tre år senere ble han imidlertid assistent og senere underdirektør ved markedsforskningsinstituttet *Institut für Wirtschaftsbeobachtung der deutschen Fertigware*. 

På grunn av krigsskadene kunne han ikke delta aktivt i andre verdenskrig, men studerte isteden økonomiske scenarioer ved ulike utfall av krigen.

### Politiker
Etter den andre verdenskrig ble han finansminister i Bayern, og arbeidet senere med den tyske pengepolitikken. I 1949 ble han innvalgt i Forbundsdagen, og sluttet seg til CDU. I september 1949 ble han utnevnt til føderal finansminister i Adenauers første regjering. Han var finansminister fra 1949 til 1963 og gjennom den rollen han da spilte fikk han tilnavnet far til det tyske såkalte «Wirtschaftswunder» og grunnla den sosiale markedsøkonomien som skulle forbli styrende for det økonomiske systemet i landet.

### Forbundskansler
Da Adenauer gikk av i 1963, ble Erhard kansler, og ved valget i 1965 ble han gjenvalgt. I 1966 gikk fridemokratene FDP ut av koalisjonen i protest mot at et budsjett var offentliggjort for tidlig, og Erhard måtte gå av. Hans etterfølger Kurt Georg Kiesinger dannet en såkalt storkoalisjon av CDU og SPD.

Erhard var medlem av Forbundsdagen til sin død i 1977.

## Se også
* Ludwig Erhards første regjering
* Ludwig Erhards andre regjering

## Referanser


## Eksterne lenker
* 
* 
*
Orm

**Orm** er en fellesbetegnelse for avlange, krypende dyr. Betegnelsen brukes både om virvelløse dyr, for eksempel mark som flatormer, leddormer, rundormer og slimormer, om bendelormer, barnemark og andre innvollsormer, om virveldyr  i form av slanger som buorm og hoggorm og om ormepadder og ormeøgler.

Systematisk sett er ordet derfor en lite klar betegnelse og brukes ikke i vitenskapelige sammenhenger. Man vil som regel bruke ord som gir nærmere beskrivelser av hva slags dyr det er snakk om.

## Se også
* Slanger
* Mark

## Referanser
Ananas

* vanlig ananas, *Ananas comosus*
* *[[Ananas bracteatus]]*

**Ananas** (*Ananas*) er en planteslekt i ananasfamilien (Bromeliaceae). Plantene stammer opprinnelig fra Sør- og Mellom-Amerika, nord til Mexico. Navnet kommer fra karibiske indianerstammer som kalte frukten *anana*, som betyr «ypperlig frukt».

## Historie
Ananas har vært dyrket av folk i Amerika i lang tid før europeerne ankom. Siden renessansen har den blitt brakt til forskjellige tropiske områder over hele verden. I dag er ananasdyrking vanlig i Øst-Asia og Stillehavet.

## Beskrivelse

Ananasplanten er rosettformet med stive blad. I midten utvikler blomstene seg til en slags små bær som vokser sammen til den store frukten.

Planten  hører hjemme i det tropiske Amerika, det eneste stedet der den vokser vilt. Ananas trives best i 25-30 grader og den krever 1-1½ meter regn per år. En dyrket ananasplante lever i omkring tre år. Når planten er 2-3 år bærer den frukt, deretter visner den.

Frukten kan ligne en stor kongle med en stilk av blader på. Den midterste delen av frukten fjernes før den spises, i hermetisk form er kjøttet derfor enten formet som ringer eller småbiter.

## Arter
Man regner med omkring 16 forskjellige arter. Den alminnelige ananasen som brukes mest til mat har det vitenskapelige navnet *Ananas comosus*. Noen arter er populære som stueplanter, som *Ananas bracteatus*. Dens rødlige frukt har en svakere smak. Den lille arten *Ananas nanus* kan dyrkes innendørs. Dens frukt er ikke av interesse som mat.

## Eksterne lenker
*
Kleopatra Berenike III

**Kleopatra Berenike III** (gresk: Κλεοπάτρα Βερενίκη; født 115/114 f.Kr. - død 22. april 80 f.Kr.) var dronning av det ptolemeiske kongedømme i Egypt fra 81 til 80 f.Kr., og muligens også tidligere fra 101 til 88 f.Kr. sammen med hennes onkel og ektemann Ptolemaios X Aleksander.

Kleopatra Berenike IIIs æresnavn var *Filopator*, skjønt det finnes ikke samtidige bevis på det, men hun ble opptatt i den dynastiske kult som den «brorelskede gudinne», det er derfor antatt at Filopator var den tittelen hun valgte.

## Liv
Hennes foreldre var Ptolemaios IX Lathyros og Kleopatra Selene I. Hennes far var i dynastisk strid med sin bror Ptolemaios X Aleksander om den egyptiske tronen, og i oktober 107 f.Kr. ble faren Lathyros nødt til å flykte fra Egypt og til Kypros. Aleksander ble da medregent av Egypt sammen med den viljesterke moren Kleopatra III. Bak seg etterlot Lathyros sin hustru og søster Kleopatra Selene I og familien, inkludert Kleopatra Berenike III. I 101 f.Kr. giftet onkelen Aleksander seg med henne, og samme år, den 26. oktober, beordret Aleksander moren Kleopatra III drept. Deretter fortsatte han som enekonge av Egypt. I 88 f.Kr. var misnøyen så stor i Alexandria at byborgerne forviste ham og han flyktet til Myra i Lykia for å samle seg en hær. I hans fravær kom Ptolemaios IX Lathyros på tronen igjen. Samtidig mistet Kleopatra Berenike III sin posisjon som dronning av Egypt. Aleksander ble derimot drept i slag på Kypros samme år som han flyktet. Imidlertid døde faren i slutten av 81 f.Kr. og atter ble hun dronning.

Grunnet all den uro og strid i Egypt følte Romerriket grunn til å intervenere. Den gjenvunde posisjonen viste seg å bli kortvarig, kun seks måneder, en tid hvor hun ble svært godt likt av folket. Det var romeren Lucius Cornelius Sulla som bestemte at Ptolemaios XI Aleksander II, sønn av Ptolemaios X Aleksander, skulle være hennes medregent. I 80 f.Kr. ble Kleopatra Berenike III tvunget til seg med ham, men etter 18 eller 19 dager drepte han henne. Det viste seg å være et dårlig trekk. Den rasende folkemengden i Alexandria lynsjet ham i raseri over drapet noen dager senere.

## Familie
Kleopatra Berenike III ble gift to ganger. Første gang til sin onkel Ptolemaios X Aleksander en gang før oktober 101 f.Kr. og med ham fikk hun antagelig en datter, og muligens et eller flere andre barn.

Hennes andre ektefelle var Ptolemaios XI Aleksander, sønn av sin avdøde ektemann. Dette ekteskapet ble antagelig aldri konsumert, og uansett endte det med hennes død noen uker senere.

## Opera
Historien om Kleopatra Berenike III ble emne for *[[Berenice (opera)|Berenice, Regina di Egitto]]*, en opera i tre akter av Georg Friedrich Händel til en italiensk libretto av Antonio Salvi. Den ble første gang framført i Covent Garden Theatre i London den 18. mai 1737. Det ble dog ingen suksess og kun framført fire ganger.

## Referanser


## Litteratur
* Bevan, E.R. (1927): *The House of Ptolemy*, kapittel 12, Methuen Publishing, London
Dana Elcar

**Ibsen Dana Elcar** (født 10. oktober 1927 i Ferndale i Michigan, død 6. juni 2005 i Ventura i California) var en amerikansk skuespiller på TV og film. Han var med i ca. 40 filmer. Den av hans roller som han gjenkjennes for er rollen som Peter «Pete» Thornton, direktøren i *Phoenix Foundation*, i 1980-tallets TV-serie *[[MacGyver]]*. Elcar hadde mindre roller i filmer som *[[Stikket]]*, *[[2010: Året vi får kontakt]]*, *[[All of Me]]*, *[[The Learning Tree]]*, *[[Independence Day]]*, med flere.

I 1991 begynte Elcar å utvikle grønn stær, en øyesykdom som kan resultere i blindhet. Sykdommen ble skrevet inn i *MacGyver* slik at Elcars rollefigur også hadde sykdommen.

Dana Elcar døde ved Community Memorial Hospital i Ventura i California, av komplikasjoner fra lungebetennelse. Han etterlot seg sønnen Dane Elcar og tre døtre samt en stedatter, hans søster og halvsøster og hans partner gjennom mange år Thelma M. Garcia.

## Referanser


## Eksterne lenker
*
Guy de Boulogne

** Guy de Boulogne ** (død 25. november 1373) var en av den katolske kirkes kardinaler. Han var erkebiskop av Lyon i Frankrike.

Han ble kreert til kardinal 20. september 1342 av pave Klemens VI, med *[[Santa Cecilia in Trastevere|Santa Cecilia]]* som tittelkirke.

## Referanser


## Eksterne lenker
*  Biografi på The Cardinals of the Holy Roman Church
Guillaume de la Jugée

** Guillaume de la Jugée ** (født i 1317 i Eyrein i Frankrike, død 28. april 1374  i Avignon) var en av den katolske kirkes kardinaler.  Han var kannik og erkediakon i Paris.

Han ble kreert til kardinal 20. september 1342 av sin onkel pave Klemens VI, med *[[San Clemente]]* som tittelkirke; senere overført til *[[Santa Maria in Cosmedin]]*.

## Referanser


## Eksterne lenker
* Biografi på The Cardinals of the Holy Roman Church
Elie de Nabinal

** Elie de Nabinal [[Fransiskanerne|O.Min.]] ** (født cirka 1295, død 13. januar 1348 i Avignon) var en av Den katolske kirkes kardinaler. Han var erkebiskop av Nikosia på Kypros og titulærpatriark av Jerusalem.

Han ble kreert til kardinal 20. september 1342 av pave Klemens VI.

## Eksterne lenker
* Biografi på The Cardinals of the Holy Roman Church
Duff Beer

**Duff Beer** er et fiktivt ølbryggeri i animasjonsserien *[[Simpsons]]*. Det er Homer Simpsons favorittmerke. Duff Beer er en parodi på en sterotyp amerikansk ølprodusent: dårlig kvalitet, billig og overannonsert. Bryggeriets offisielle maskot og talsmann er Duffman. Hovedkonkurrenten til Duff Beer er Fudd Beer, som er svært populær i Springfields naboby Shelbyville.

På 1990-tallet produserte australieren Lion Nathan et ekte ølmerke ved navn Duff Beer. Filmselskapet 20th Century Fox anla sak for brudd på varemerkeloven, og vant.

## Øltyper
* Duff Lite
* Duff Dry
* Duff Dark
* Lady Duff
* Raspberry Duff
* Tartar Control Duff
* Henry K. Duff's Private Reserve
* Duff Blue (slagord: «Tap into the peppermint glacier»)
* Duff Stout (ifølge Duffman «ølet som gjorde Irland kjent»)

I forbudstiden i Springfield startet Duff Beer produksjon av et alkoholfritt øl kalt *Duff Zero*, og hevdet at folk drakk Duff Beer for den gode smaken, ikke rusen. Dette førte til at selskapet gikk konkurs i løpet av 30 minutter.

## Se også